open-index/open-wikipedia-markdown huggingface dataset:
יסמינה חדרה

**יסמינה חדרה** (בצרפתית: **Yasmina Khadra**, בערבית: **ياسمينة خضراء**, תעתיק מדויק: יאסמינה ח'צ'ראא, תרגום: יסמין ירוק; נולד ב-10 בינואר 1955) הוא שם העט של **מוחמד מולסהול** (محمد مولسهول), סופר אלג'ירי הכותב בצרפתית והחי כיום בצרפת. ספרו על מה חולמים הזאבים תורגם לשפות רבות ביניהן עברית. 

מוחמד מולסהול נולד באלג'יריה בעיר קנאדסה שבמדבר סהרה בשנת 1955. הוא היה קצין בצבא אלג'יריה ואף השתתף באופן פעיל במלחמת האזרחים באלג'יר. באותה עת כתב רומנים אשר עסקו במציאות המדממת בארצו; הוא תיאר את הסיבות שהובילו לעליית כוחו של הפונדמנטליזם האיסלאמי באלג'יריה ובעולם, את התנועות הפוליטיות והצבאיות ואף את הקרבות, הטרור והטבח שביצעו ואת התנהלות הצבא האלג'ירי כנגד ההתקוממות. הוא נאלץ לפרסם את ספריו באלג'יריה תחת שמה של אשתו בשל הצנזורה בזמן המלחמה.

בשנת 2000 ביקש מקלט מדיני בצרפת. רק לאחר שעבר לצרפת חשף את זהותו האמיתית כסופר, אך המשיך להשתמש בשם העט.

ספרו על מה חולמים הזאבים זכה במספר פרסים ספרותיים, הניו יורק טיימס שיבח את הספר: "ספר המתאר בצורה הטובה ביותר את היווצרותו של פונדמנטליסט מוסלמי". הניוזוויק כתב: "יסמינה חדרה הוא אחד מאותם סופרים נדירים שמצליחים להעניק משמעות לאלימות באלג'יריה של היום".

## ספריו שתורגמו לעברית
*על מה חולמים הזאבים, פנדורה הוצאה לאור, מצרפתית: דן שורר, 2004 
* הפיגוע, פנדורה הוצאה לאור, מצרפתית: דן שורר, 2006.
* חובו של היום ללילה, ספריית רות, מצרפתית: רמה איילון, 2022

## קישורים חיצוניים

* 

* 
* כתבה על ספר שכתב יסמינה חדרה (באנגלית)
* על הספר על מה חולמים הזאבים
* ביקורת על הספר על מה חולמים הזאבים מאת נעמה כרמי

## הערות שוליים

קטגוריה:סופרים אלג'יראים
קטגוריה:סופרים צרפתים הידועים בשם עט
קטגוריה:סופרים צרפתים
קטגוריה:סופרים אקסופוניים
קטגוריה:אלג'יראים שנולדו ב-1955
טויוטה קאמרי

**טויוטה קאמרי** (**Toyota Camry**) היא סדרה של מכוניות סלון בגודל בינוני מתוצרת חברת טויוטה היפנית, המיוצרות משנת 1982. משמעות השם "קאמרי" ביפנית היא "כתר". דגם הקאמרי היא הדגם הנמכר ביותר של טויוטה בצפון אמריקה, והוא נמכר היטב גם באוסטרליה ומספר מדינות באסיה.

למרות ההצלחה הבינלאומית, הקאמרי אינו נמכר ביפן וגם לא באירופה, שם הופסקה מכירתו עוד בשנת 2004. עבור מדינות המזרח ומדינות דרום-מזרח-אסיה, הקאמרי נחשבת כדגם אקסקלוסיבי ביותר.

## דגמים
* **גוף צר**
** V10 (1982–1986)
** V20 (1986–1990)
** V30 (1990–1994)
** V40 (1994–1998)
* **גוף רחב**
** XV10 (1991–1996)
** XV20 (1996–2001)
** XV30 (2001–2006)
** XV40 (2006–2011)
** XV50 (2011–2017)
** XV70 (2017-היום)

## קישורים חיצוניים

* 

קטגוריה:מכוניות סלון
קאמרי
קטגוריה:דגמי מכוניות שהושקו ב-1982
קטגוריה:כלי רכב יפניים
משה שוואב

הרב **משה שוואב** (י' בניסן תרע"ז, 1917 – ב' באדר תשל"ט, 1979) היה המשגיח של ישיבת גייטסהד באנגליה.

## קורות חייו
נולד בפרנקפורט, גרמניה, צעיר הבנים של יהודה (ליאופולד) שוואב וחנה, בת אברהם ארלנגר. שוואב האב היה אחד החלוצים ששלח את ילדיו מגרמניה לישיבות ליטא. אחיו הגדול של משה, שמעון שוואב, היה הראשון שעזב את בית המשפחה בגרמניה ונסע לישיבת קמניץ, כעבור זמן הצטרף אליו האח מרדכי, ובעקבותיהם נסע גם הבן השלישי, משה, שהגיע לקמניץ בשנת תרצ"ג (1933).

בשנת תרצ"ה (1935) נסע לתקופה קצרה לישיבת אוהל תורה בברנוביץ. כעבור מספר חודשים, בקיץ תרצ"ה, נסע לישיבת מיר. כחודשיים לאחר בואו נפטר המשגיח הרב ירוחם ליבוביץ. כעבור זמן שב לברנוביץ ושהה שם כשנתיים וחצי, ומשם שב לקמניץ.

בקיץ תרצ"ח (1938), ערב פרוץ מלחמת העולם השנייה, עזב את קמניץ ונסע לבית הוריו בלונדון, אליה הם היגרו בשנת תרצ"ב (1932). הוא החל ללמוד בישיבת תורת אמת בראשות הרב משה שניידר, אולם עם פרוץ המלחמה גורש יחד עם כל הנתינים הגרמנים למחנה כליאה באיים הבריטיים. ידיד משפחה סידר לו נתינות בריטית וכעבור שלושה חודשים הוא שוחרר מן המחנה ושב ללונדון.

זמן קצר לאחר מכן הצטרף לכולל הרבנים בגייטסהד שהוקם אז על ידי הרב אליהו אליעזר דסלר, והיה הבחור היחיד בין קבוצת האברכים בכולל. בשנת תש"א (1941) נישא לרחל, בתו של הרב דוד בדיאל מגייטסהד. היה מקורב לרב דסלר ולרב אליהו לופיאן.

בשנת תש"ז (1947), בהיותו בן 30, מונה למשגיח הרוחני של ישיבת גייטסהד. במקביל מסר שיעורים בישיבה. שימש בתפקידו שלושים שנה.

מחותנו הוא הרב מסעוד ריוח.

## ספריו
* סדרת **מערכי לב** – שיחות ומאמרים על התורה והמועדים

קטגוריה:תלמידי כולל הרבנים בגייטסהד
קטגוריה:רבנים בריטים
קטגוריה:גייטסהד: רבנים
קטגוריה:משגיחים
קטגוריה:בוגרי ישיבת כנסת בית יצחק-קמניץ
קטגוריה:בוגרי ישיבת אוהל תורה-ברנוביץ'
קטגוריה:בוגרי ישיבת מיר (בלארוס)
קטגוריה:משפחת ארלנגר
קטגוריה:בוגרי ישיבת תורת אמת-לונדון
קטגוריה:אישים הקבורים בבית הקברות פוניבז'
קטגוריה:בריטים שנולדו ב-1917
קטגוריה:בריטים שנפטרו ב-1979
אקדמיית קהאן

שמאל|ממוזער|240px|סלמאן ח'אן, 2011
**אקדמיית ח'אן** (באנגלית: **Khan Academy**) הוא ארגון חינוכי אמריקאי ללא כוונת רווח שנוסד בשנת 2008 על ידי סלמאן ח'אן, מטרתו היא ליצור סדרה של כלים מקוונים שיסייעו בחינוך תלמידים.הארגון מפיק שיעורי וידאו קצרים.באתר האינטרנט שלו יש גם תרגילי תרגול והדרכה משלימים לצוותי חינוך. הארגון הפיק מעל 8,000 שיעורי וידאו המלמדים מגוון רחב של נושאים אקדמיים, כולל מתמטיקה, מדעים, ספרות, היסטוריה ומדעי המחשב. כל המשאבים זמינים בחינם למשתמשי האתר והאפליקציה.הפרויקט נתמך על ידי קרן ביל ומלינדה גייטס וחברת גוגל. 

בשיעורים המוקלטים אין רואים את פניו של המורה. הצופה רואה מסך שחור המדמה לוח כיתה שעליו מסביר המורה את השיעור באמצעות קולו תוך שהוא משרטט תרשימים באמצעות סמן עכבר ופותר תרגילים. בתי ספר בקליפורניה שהשתתפו בניסוי למידה על פי שיעוריו של **ח'אן**, הפכו למעשה את היוצרות בין לימוד פרונטלי ושעורי בית: שעורי הבית הם צפייה בסרטונים של **ח'אן** אודות חומר לימודי חדש ואילו בכיתה המורה רק עובר בין התלמידים הפותרים תרגילים ומסייע למתקשים. 

ראשית המיזם בסיוע מקוון בלימודי המתמטיקה שרצה ח'אן לתת לבת דודתו. 

ביוזמת שנקר - בית ספר גבוה להנדסה ולעיצוב, מכון דוידסון לחינוך מדעי ואיגוד האינטרנט הישראלי החל פרויקט של תרגום הסרטונים לעברית.

## ראו גם
* שיעור הפוך
* למידה מקוונת
* וי הארט

## קישורים חיצוניים

* אתר אקדמיית קהאן
* אקדמית קהאן בעברית
* הרצאה של סלמאן קהאן, "הבה נשתמש בווידאו כדי להמציא מחדש את החינוך", במסגרת כנס TED, שנת 2011.

קטגוריה:אתרי אינטרנט
קטגוריה:טכנולוגיות למידה
קטגוריה:למידה
קטגוריה:למידה משולבת מחשב
קטגוריה:נגישות חינוך והשכלה
קטגוריה:אתרי אינטרנט שהושקו ב-2006
קטגוריה:ארצות הברית: ארגונים
קטגוריה:ארגוני חינוך
לוס אנג'לס ממוריאל קוליסיאום

שמאל|ממוזער|250px|מגדל הלפיד האולימפי
**קוליסיאום הזיכרון של לוס אנג'לס** (באנגלית: **Los Angeles Memorial Coliseum**) הוא אצטדיון שנפתח ב-1 במאי 1923 בשכונת "יוניברסיטי פארק" בעיר לוס אנג'לס בקליפורניה, ארצות הברית. הוא האצטדיון האולימפי היחידי שאירח פעמיים טקסי פתיחה וסיום של אולימפיאדות ותחרויות אתלטיקה אולימפיות וזאת למרות שלוס אנג'לס היא לא העיר היחידה שאירחה יותר מפעם אחת אולימפיאדה. בערים אחרות שאירחו שתי אולימפיאדות ויותר כמו אתונה, פריז ולונדון וב-2020 טוקיו, הוכשרו אצטדיונים אחרים לכל אולימפיאדה. גם בהצעת האירוח של לוס אנג'לס לאולימפיאדה ב-2024 הוצע להשתמש באצטדיון כאצטדיון האתלטיקה האולימפי כשלצורך כך יבוצע שיפוץ באצטדיון ויותקן בו קירוי חלקי לצד מתקני ספורט נוספים שיוקמו בקרבתו. בקיץ 2015 אירח האצטדיון את טקס הפתיחה של משחקי הספיישל אולימפיקס העולמיים.

מספר המקומות באצטדיון השתנה במשך השנים. באולימפיאדת לוס אנג'לס (1932) הכיל האצטדיון 101,574 מקומות ישיבה ובאולימפיאדת לוס אנג'לס (1984) הכיל האצטדיון 92,498 מקומות ישיבה. מספר המקומות המרבי שהכיל האצטדיון היה 105,000 מקומות בין השנים 1944–1946 ובין 1952–1955. שיא הצופים במשחק באצטדיון היה במשחק בייסבול, שהתקיים ב-29 במרץ 2008 ובאו אליו 115,300 צופים.

האצטדיון מכיל 93,607 מקומות ומשמש בעיקר כאצטדיון הביתי של קבוצת פוטבול המכללות "הטרויאנים" של אוניברסיטת דרום קליפורניה. מלבד זאת מארחים באצטדיון גם ענפי ספורט נוספים כמו כדורגל ובייסבול, הופעות מוזיקה גדולות ועוד. בעבר יש לאצטדיון היסטוריה עשירה של קבוצות פוטבול, בייסבול ועוד שהשתמשו בו כאצטדיון ביתי. האצטדיון אירח ב-1967 את משחק האליפות הראשון אי פעם בין נציגות ליגת ה-NFL וה-AFL, במה שנהפך לעתיד לסופרבול וכן את משחק סופרבול VII ב-1973. ב-2016 חזר האצטדיון לשמש כמגרש הביתי של קבוצת הפוטבול מה-NFL, לוס אנג'לס ראמס. 

הלפיד האולימפי מוצב מעל שער עשוי שיש ומלבד הדלקתו בשתי האולימפיאדות שאירח האצטדיון הוא מואר לעיתים כסמל זיכרון לציון אירועים מיוחדים. ביניהם כל פעם שנערכת אולימפיאדה, לאחר אסון מעבורת החלל צ'לנג'ר, מותם של נשיא ארצות הברית רונלד רייגן ב-2004 והאפיפיור יוחנן פאולוס השני ואירועים נוספים.

מ-1959 פעל ליד האצטדיון היכל הספורט "לוס אנג'לס ממוריאל ספורטס ארנה" שנהרס ב-2016 ובשטחו הוקם אצטדיון הכדורגל אצטדיון בנק קליפורניה.

## תוכניות עתידיות לאצטדיון
ב-2016 חזר האצטדיון לשמש באופן זמני כמגרש הביתי של קבוצת הפוטבול מה-NFL, לוס אנג'לס ראמס. על פי תוכנית עיריית לוס אנג'לס היא לבנות עבור הקבוצה אצטדיון חדש הצמוד להיכל הפורום, שייקרא בשם אצטדיון הוליווד פארק, ויכיל 80,000 מקומות ישיבה עם אופציה להרחבה ל-100,000 מקומות. האצטדיון אמור להיפתח באוגוסט 2019. במסגרת האירוח המיועד של אולימפיאדת 2028 בלוס אנג'לס, ישמש אצטדיון הוליווד פארק לאירוח טקסי הפתיחה והסיום כולל מצעד המשלחות והצתת הלפיד האולימפי.

לאצטדיון הממוריאל קוליסיאום עצמו יש תוכנית מקיפה לשיפוץ ושדרוג ששולבה בתוכנית של העיר לאירוח המשחקים האולימפיים בקיץ 2028. על פי ההצעה האצטדיון יארח את תחרויות האתלטיקה באולימפיאדה ולצורך כך ישופץ ויוגבה מפלס המגרש לצד שיפוצים נוספים כגון שדרוג עמדות השידור ויציע הכבוד. מספר המקומות באצטדיון יופחת באולימפיאדה לכ-80,000 בלבד. כמו כן מרוץ הלפיד בטקס הפתיחה יחלוף בדרכו באצטדיון בדרכו לאצטדיון הוליווד פארק וכן גם באצטדיון יישבו קהל שיצפו בהופעות במסגרת הטקס.

## קישורים חיצוניים

* 

לוס אנג'לס
קטגוריה:לוס אנג'לס: אצטדיונים ומתקני ספורט
קטגוריה:אולימפיאדת לוס אנג'לס (1932)
קטגוריה:אולימפיאדת לוס אנג'לס (1984)
מ"ח צורות הגלגל

**מ"ח צורות הגלגל** או **48 קבוצות הכוכבים של תלמי** הם ארבעים ושמונה צורות אשר בגלגל השמים. הצורות מוכרות בכל רחבי העולם ומיוחסות לתלמי ("בטלמיוס", בלשון אברהם אבן עזרא) וספרו האלמגסט. מציאות צורות הללו זכו לתשומת לב מיוחד מאת הרב אברהם אבן עזרא בספרו "ראשית חכמה".

## במשנת האבן עזרא

הרב אברהם אבן עזרא מונה את כל מ"ח הצורות בספרו ראשית חכמה בסגנון מיוחד בקריאת שמותיהן:
* 12 המזלות המפורסמים - במישור המילקה
* הדרומיות למישור המילקה (אלו הנראות לצד דרום של השמים) הן חמש־עשרה: ארי הים, הכלב הגבור, הנהר, הארנבת, הכלב הגדול, הכלב הקטן, הספינה, החיה, הכוס, העורב, נושאת האריה (חציה צורת אדם וחציה צורת סוס), הנמר, המחתה, הנזר, הדג הדרומי.
* הצפוניות  למישור המילקה  הנראים לכיוון צפון השמים: עש ובניה, הדב הגדול, התנין, בעלת הלהב, הכלב הנובח, הנזר השמאלי, ההולך על ארכבותיו, הנשר הנופל, התרנגולת, היושבת על הכיסא, הנושא את ראש השטן, הרועה אשר בידו הרסן, עוצרת החיה, החיה, השטן, הנשר המעופף, דג הים, ראש הסוס, הסוס בעל הכנפים, האשה שלא היה לה בעל, המשולש.

לפי דעתו של האבן עזרא כל הצמחים והחיים בארץ ואף העוף והבהמה והחיה והרמש וכל אדם, מזלם קשורים בארבעים ושמונה הצורות הללו.

הרב יוסף הארוך אשכנזי מקשר את עניינם של הצורות הללו עם הפסוק "מי יספר שחקים בחכמה", ואומר כי הם קשורים עם חמישים שערי הבינה. הרב מאיר הכהן פופרש מוצא ענייני שותפות בין צורות הללו למ"ח הקרשים במשכן.

## הערות שוליים

*
שלום בן-משה

**שלום בן-משה** (נולד ב-1948) הוא תת-אלוף במילואים וראש עיריית ראש העין לשעבר.

בן-משה שימש קצין החינוך הראשי (הקח״ר) וקצין המשטרה הצבאית הראשי (הקַמצָ"ר). בבחירות לרשויות המקומיות באוקטובר 2013, נבחר לכהן כראש עיריית ראש העין.

## ביוגרפיה
שלום בן־משה נולד בתימן בשם סאלם ועלה עם משפחתו במבצע על כנפי נשרים, ששוכנה במעברת ראש העין. אביו זכריה משה שימש לימים כראש המועצה הראשון בראש העין.
בעל תואר ראשון בהיסטוריה מאוניברסיטת תל אביב, תעודת הוראה ממכללת בית ברל ובעל תואר שני במדעי החברה מאוניברסיטת חיפה.

### שירותו הצבאי
בן משה התגייס לצה"ל באוגוסט 1966, החל את דרכו בפלוגת ההכנה למ"כים של בה"ד 4 בצריפין. הוא עבר מסלול הכשרה כלוחם, קורס מ"כים חי"ר וקורס קציני חי"ר. בתום הקורס הוצב בחטיבת גולני, שם התקדם במעלה הדרגות והתפקידים. כמפקד פלוגה א' בגדוד 13 (גדעון) לחם במלחמת ההתשה, ובין היתר ירה והפיל מטוס מצרי באמצעות מקלע. בעבור פעולה זו הוענק לפלוגה בפיקודו צל"ש מאת מפקד חיל האוויר, מוטי הוד. בשנת 1970 לקח חלק במרדף אחר חוליית מחבלים שחדרה לרמת הגולן סמוך לחושנייה שבסופו הרג הכוח את המחבלים ושבה אחד מהם.

בעת ששימש כסמג"ד השתתף גם במבצע יונתן. בהמשך שירותו שימש כמפקד גדוד 51 בגולני, ב-1981 מונה למפקד חטיבת החרמון. במלחמת לבנון הראשונה שימש סגן מפקד עוצבת הגליל וב-1987 מונה לסגן מפקד יק"ל. התקדם בתפקידי הפיקוד ובשנים 1991–1989 שימש כקצין משטרה צבאית ראשי. בשנים 1995–1991 שימש כקצין חינוך ראשי. בשנים אלו היה בין היתר חבר בצוות אשר ניסח את הקוד האתי הראשון של צה"ל.

לאחר שחרורו מצה"ל שימש בן-משה כמנהל האגף להכשרה מקצועית במשרד התמ"ת.

### ראש עיריית ראש העין
בבחירות אשר נערכו ב-22 באוקטובר 2013 נבחר שלום בן משה לראשות עיריית ראש העין לאחר קבלת תמיכתם של 56% מכלל המצביעים.

בבחירות הסיבוב השני שנערכו ב-13 בנובמבר 2018, זכה שלום בן משה ב-52% מקולות המצביעים, גבר על המועמד רז שגיא ונבחר לראשות העיר בפעם השנייה. בספטמבר 2023 הודיע כי לא יתמודד לכהונה שלישית.

## קישורים חיצוניים

* 
* אבי שחר, תא"ל (במיל') שלום בן-משה מתמודד על ראשות עיריית ראש העין, מתוך אתר המקומון "local", 2 באפריל 2013
* 

## הערות שוליים

קטגוריה:תתי-אלופים בצה"ל
קטגוריה:קציני חינוך ראשיים
קטגוריה:קציני משטרה צבאית ראשיים
קטגוריה:ראשי עיריית ראש העין
קטגוריה:מפקדי חטיבת החרמון
קטגוריה:בוגרי אוניברסיטת תל אביב
קטגוריה:קציני צה"ל בכירים בראשות רשויות מקומיות בישראל
קטגוריה:חיילי צה"ל במלחמת לבנון הראשונה
קטגוריה:מפקדי גדוד 51
קטגוריה:ישראלים שנולדו ב-1950
ישיבת אופקים

**מוסדות ישיבת אופקים - תורת חיים** 

המוסדות בראשות הרב ברוך מושקוביץ, מונים ישיבה קטנה לבני הקהילה החרדית באופקים, תושבי המקום, בחורים בגילאי 14-17. ראש הישיבה הוא הרב תנחום פרנק. ישיבה גדולה באופקים המיועדת בעיקר לבחורים בוגרי ישיבות תיכוניות, בראשות הרב אליעזר אינהורן, וכולל אברכים . לאחר פטירתו של ראש הישיבה הרב חיים קמיל, בשנת תשס"ה, נקראת הישיבה "תורת חיים", על שמו.

## היסטוריה
הישיבה נוסדה על ידי הרב דוד שטרן, הרב יוסף גולדנטל והרב דוד צבי קצבורג, הוקמה בשיתוף ראש מועצת אופקים, בספטמבר 1963, כישיבה קטנה עבור בוגרי בית ספר יסודי. למדו בה כ-25 תלמידים שלא היו תושבי המקום. בראשותה עמדו הרבנים ארנטרוי וירחמיאל בירנצוייג. הלימודים התקיימו בבית הכנסת "אהבת ישראל". בתחילת 1964 הוקצה לישיבה שטח של 20 דונם. באוגוסט 1964 הונחה אבן פינה לישיבה על פי תוכנית של יוסף שנברגר, שכללה ישיבה קטנה ל-180 תלמידים, ישיבה גדולה ל-150 תלמידים, כולל ל-50 אברכים, מבנה משרדים ומגורים לר"מים. מועצת אופקים הקציבה לישיבה יותר מחצי מיליון לירות.

בשנת תשל"ו, בהתייעצות עם הרב אלעזר מנחם מן שך, הוזמן הרב יעקב הורוביץ לכהן כראש הישיבה. עם כניסתו לתפקיד שינה הרב הורוביץ את הרכב הישיבה. הוא הביא לישיבה גרעין של חמישה עשר בחורים מישיבות תיכוניות (בהן: ישיבת נחלים, מדרשית נעם, הישיבה התיכונית חורב וישיבת מרכז הרב לצעירים).

בשנת תש"מ צירף הרב הורוביץ את הרב חיים קמיל שלמד עד אז בכולל של ישיבת מיר, לכהן לצידו בראשות הישיבה. במשך תקופה מסוימת כיהן גם הרב שמשון דוד פינקוס כראש ישיבה ומסר בה שיעורים כלליים, עד שמונה לרב הקהילה החרדית באופקים.

בישיבה לימדו הר"מים: הרב יונתן פרלמן, הרב דוד אוסטרן והרב מרדכי הלר. בעבר היה הרב יהודה עמית ר"מ בישיבה, אך בעקבות חילוקי דעות בינו לבין הרב הורוביץ עזב את הישיבה והקים את ישיבת קריית מלאכי. לאחר עזיבתו מונה הרב אליעזר איינהורן, שהיה ראש הכולל בישיבה, לר"מ של שיעור א'.

רבים מבוגריה של הישיבה התיישבו באופקים והישיבה השתלבה בקהילה החרדית במקום.

ממוזער|250px|ראש הישיבה, הרב אליעזר אינהורן

## הישיבה כיום
לאחר פטירת הרב קמיל בתשס"ה מונה הרב אליעזר אינהורן לתפקיד ראש הישיבה (לצידו של הרב יעקב הורוביץ). המנהל הרוחני הוא הרב אלחנן פרבשטיין (בנו של הרב אברהם פרבשטיין), שהגיע לישיבה בתשמ"ה. הר"מים הם הרבנים שי כהן ומנחם גולדברג. ראש הישיבה הרב אינהורן מוסר שיעורים לשיעור ג'.

אחת לשבוע נמסרת שיחת מוסר, על ידי הרב אינהורן או הרב פרבשטיין. בשבתות נערך "עונג שבת" לתלמידי הישיבה בבתי הר"מים ובבתי אברכי הקהילה.

בישיבה יש שילוב בין בוגרים של ישיבות תיכוניות חרדיות, כגון מערבא, נהורא ונהרדעא, ובין בוגרי ישיבות תיכוניות ציוניות, כגון שעלבים, המכינה בכפר סבא. לומדים בה כתשעים בחורים וכחמישים אברכים.

## שיטת לימוד
על פי הדרכת הרב שך, סגנון הלימוד הוא בדרך המקובלת הישיבות הליטאיות. בשונה מרוב הישיבות השיעור היומי נמסר בתחילת סדר בוקר. בסדר ערב לומדים את אותם נושאים שלומדים בסדר בוקר. סדר בוקר הוא סדר חזרה על השיעור וסדר ערב הוא סדר הכנה לשיעור של מחר.

## קישורים חיצוניים
* 

## הערות שוליים

קטגוריה:ישיבות גדולות בישראל
אופקים
קטגוריה:אופקים: חינוך
שאו ציונה נס ודגל

"**שְׂאוּ צִיּוֹנָה נֵס וָדֶגֶל**" הוא שיר שחיבר המשורר והעיתונאי היהודי-רוסי נח רוזנבלום בסוף המאה ה-19, והופיע לראשונה במאסף "האשכול" בחודש סיוון תרנ"ח (1898).

רוזנבלום חיבר את השיר בעקבות הקונגרס הציוני הראשון. באותה תקופה קמו כ-650 אגודות ציוניות, כשלכל אחת מהן מצע ותקנון משלה. בשיר מבוטא היעד העיקרי שהציב הקונגרס הציוני מאז היווסדו, והוא איחוד העם היהודי על אגודותיו השונות לתנועה גדולה שחבריה יעלו בהמוניהם לארץ ישראל.

בין השאר, השיר קיבל השראתו מ: "שאו נס ציונה, העיזו אל תעמודו". הלחן עובד מנעימה חסידית עממית (שחוברה גם לפסוק "שאו שערים ראשיכם") על ידי נח זלודקובסקי.

## מילות השיר המקוריות

## התקבלות
אברהם משה לונץ הכניס את השיר לספרו "כינור ציון", והוא היה להמנון ציוני. באותה תקופה היה שלטון הטורקים בשלבי גסיסה והשלטונות החשדניים האשימו את לונץ כנושא מסר של בגידה ומרידה. ללונץ, שהיה עיוור, נערך משפט, ונגזר עליו לסגור את בית הדפוס.

השיר היה להמנון ארגון אגודת העשרות וכן הגדוד עברי "מחנה יהודה" שהוקם בנס ציונה על ידי מיכאל הלפרן. בהשראת השיר הונף דגל דמוי דגל ישראל בחנוכת המושבה נס ציונה כאשר במרכזו הופיעו המילים "נס ציונה" רקומות בזהב.

נכלל בין השירים האהודים שהומלצו בספרון פנקסי אשר הוענק לכל חבר וחברה בתנועת הנוער "השומר הצעיר", בשנותיה הראשונות.

לאור היותו שיר לכת ובשל זיקתו הרבה לתודעה והמורשת הציונית משמש השיר באופן מסורתי כפתיח מחרוזת שירי לכת לאומיים המושמעים במהלך טקס הדלקת המשואות בהר הרצל בו נפתחים אירועי יום העצמאות בעת כניסת דגלני צה"ל וביצועי תרגילי הסדר.

## קישורים חיצוניים

* שאו ציונה נס ודגל - עמ 129–136, במלל ובזמר, באתר משרד החינוך
* דרורה חבקין וקהל בראש פינה, שאו ציונה נס ודגל, באתר הספרייה הלאומית
* 
* 

## הערות שוליים

קטגוריה:המנונים עבריים
קטגוריה:שירים בעברית
קטגוריה:שירים סוציאליסטיים
קטגוריה:ציונות בתרבות
החלטה 1583 של מועצת הביטחון של האו"ם

**החלטה 1583 של מועצת הביטחון של האו"ם** היא החלטה של מועצת הביטחון של האו"ם שהתקבלה במועצת הביטחון של האומות המאוחדות ב-28 בינואר 2005, והיא עוסקת בהארכת המנדט של יוניפי"ל לשמירת השלום בגבול ישראל–לבנון בשישה חודשים, עד 31 ביולי 2005.

ההחלטה מבוססת על החלטות 425, 426 ו-1553 של מועצת הביטחון של האו"ם והתקבלה פה אחד על ידי 15 המדינות החברות במועצת הביטחון.

עיקרי ההחלטה:
* ההחלטה קראה ללבנון וישראל שלא להפר את ריבונות המדינה השכנה באוויר, בים וביבשה.
* ההחלטה קראה ללבנון לפרק את המליציות שבדרום לבנון ולהשליט שם את מרותה.
* ההחלטה קראה לשתי המדינות לאפשר חופש תנועה ליוניפי"ל וליוניפי"ל לדווח על כל הפרה של ההחלטה על ידי אחד הצדדים.
* ההחלטה משבחת את יוניפי"ל על פועלה לפינוי שדות מוקשים וקוראת לכל הצדדים לספק מפות עדכניות של מיקומי שדות המוקשים.

## קישורים חיצוניים
* החלטה 1583, באתר האו"ם 

1583
1583
קטגוריה:יחסי ישראל–לבנון
1583
קטגוריה:2005 בלבנון
ג'ון גלאגר ג'וניור

**ג'ון הווארד גלאגר ג'וניור **(באנגלית:** John Howard Gallagher, Jr**; נולד ב-17 ביוני 1984) הוא מוזיקאי ושחקן תיאטרון, קולנוע וטלוויזיה אמריקאי. גלאגר ידוע בעיקר בזכות התפקיד של מוריץ שטיפל במחזמר הרוק "אביב מתעורר" משנת 2006, אשר זיכה אותו בפרס טוני לשחקן המשנה הטוב ביותר במחזמר (אנ'). הוא גם שיחק את ג'וני במחזמר של גרין דיי בברודוויי, "אמריקן אידיוט", לי בהפקה של "ג'רוזלם" בברודוויי ב-2011, ובתור אדמונד טיירון בעיבוד המחודש להפקה "מסע ארוך אל תוך הלילה" ב-2016.

הוא גילם את ג'ים הארפר בסדרת הדרמה הפוליטית "חדר החדשות" (2012–2014) של אהרון סורקין, כיכב במיני-סדרה של HBO "אוליב קיטירידג'" (2014), ושיחק בסרטים כמו "רסיסי אפריל" (2003), "מה שעובד" (2009), "ג'ונה הקס" (2010), "הניסוי של בלקו" (2016) ו-"נקמה חריפה" (2018).

## ביוגרפיה
גלאגר נולד וגדל בוילמינגטון, דלאוור יחד עם שתי אחיותיו הגדולות, בנם של המוזיקאים העממיים ג'ואן וג'ון גלאגר האב.

הוא למד בתיכון ברנדיווין (אנ'); באותה תקופה הוא ניגן בלהקות רבות, בין היתר Not Now Murray, What Now, Annie's Autograph ואולד ספרינגס פייק. גלאגר גילם גם את תום סויר בהפקה מקומית של תיאטרון הילדים של דלאוור (אנ').

## קריירה
גאלגר התחיל את דרכו בטלוויזיה בתפקידים קטנים בסדרות: "חוק וסדר", "הבית הלבן", "אד", "NYPD Blue", ו"חוק וסדר: כוונה פלילית".
הוא זכה לחשיפה בשנת 2003 לאחר שהופיע בדרמה העצמאית המצליחה "רסיסי אפריל" בתפקיד טימי, אחיה של אפריל בארנס (קייטי הולמס) הבעייתית.

בשנת 2006, הופיע גלאגר לראשונה בברודוויי במחזה זוכה פרס פוליצר "מחילת הארנב" בתפקיד הנער ג'ייסון ווילט אשר פוגע בדני, ילדם של בקה (סינת'יה ניקסון) ואיזי.

בשנת 2007 זכה גלאגר בפרס טוני לשחקן האופי הטוב ביותר במחזה מוזיקלי על הופעתו במחזמר "אביב מתעורר" בתפקיד הילד מוריץ.

בשנת 2009 שיחק בסרטו של וודי אלן "מה שעובד" בתפקיד פרי, איתו יוצאת הצעירה מלודי סלסטין (אוון רייצ'ל ווד). באותה שנה התארח בפרק בסדרה "חוק וסדר: מדור מיוחד".

בשנת 2010 שיחק בעיבוד הקולנועי לקומיקס "ג'ונה הקס". בשנת 2011 שיחק בתפקיד הראשי במחזמר "אידיוט אמריקאי" והשתתף במחזה "ירושלים".

בשנת 2012 החל לשחק בסדרה "חדר החדשות". בשנת 2013 שיחק בסרט "בית זמני" (אנ').

ב-26 במאי 2015, התפרסם כי גלאגר ישוב להופיע בברודוויי בעונה הבאה במחזמר של יוג'ין או'ניל, "מסע ארוך אל תוך הלילה" לצידם של גבריאל ביירן וג'סיקה לאנג. הקרנת הבכורה הוצגה ב-19 באפריל 2016.

בשנת 2016 שיחק בסרט האימה "הניסוי של בלקו" בהפקת ג'יימס גאן שגם כתב את התסריט. באותה השנה שיחק בסרט "שקט".

## פילמוגרפיה
### קולנוע

### טלוויזיה

### תיאטרון

## קישורים חיצוניים

קטגוריה:אמריקאים ילידי דלאוור
קטגוריה:שחקני קולנוע וטלוויזיה אמריקאים
קטגוריה:שחקני תיאטרון אמריקאים
קטגוריה:מוזיקאים אמריקאים
קטגוריה:זוכי פרס טוני: שחקנים
קטגוריה:וילמינגטון (דלאוור): אישים
קטגוריה:אמריקאים שנולדו ב-1984
פרארי 599 GTB פיוראנו

ה**פרארי 599 GTB פיוראנו** (הידועה גם בקוד F141) היא מכונית גראן טוריסמו איטלקית המיוצרת על ידי חברת פרארי. זוהי מכונית הדגל הדו-מושבית של פרארי, שהמחליפה את הפרארי 575M מראנלו החל משנת 2006.

הפרארי נקראת 599 על שם המנוע בנפח 6,000 סמ"ק שלה, הסוג של גראן טוריסמו ברלינטה (GTB) ופיוראנו על שם המסלול המשמש את מכוניות פרארי.

מגזין EVO בחר בפרארי 599 GTB כמכונית השנה בשנת 2006. כמו כן מגזין TOP-GEAR העניק לה תואר מכונית העל של 2006.

## נתונים טכניים
לפרארי 599 GTB פיוראנו מנוע בנפח 6,000 סמ"ק V12 בעל 620 כ"ס ב-7,600 סל"ד, דבר שהפך אותה בתקופתה למכונית הפרארי החזקה ביותר שיוצרה סדרתית. זהו אחד המנועים הבודדים שמפיקים מעל ל-100 כ"ס לליטר ללא עזרים נלווים, כגון מגדש טורבו. למכונית תיבת הילוכים ידנית מסורתית בעלת 6 הילוכים או לחלופין תיבת הילוכים רובוטית מצמד יחיד בעלת 6 הילוכים.

הפרארי 599 GTB מסוגלת להאיץ מ-0 ל-100 ב-3.5 שניות, מ-0 ל-200 ב-11 שניות ולהגיע למהירות מרבית של מעל ל-330 קמ"ש.

## גרסאות
### 599 GTO
שמאל|ממוזער|250px|פרארי 599 GTO
באפריל 2010 פרארי חשפה פרטים רשמיים אודות ה-599 GTO. המכונית היא דגם כביש של ה-599XX, דגם שמיועד אך ורק למרוצים והוא לא חוקי על כבישים. ה-599 GTO היא, לטענת אנשי פרארי, המכונית המהירה ביותר של פרארי שאי פעם נבנתה. המכונית מסוגלת להקיף את המסלול בפיוראנו בדקה ו-24 שניות (שנייה מהיר יותר מהפרארי אנזו), דגם ה-F12 ברלינטה שהחליף את ה-599 הצליח להקיף את המסלול בזמן קצר יותר.

ה-599 GTO מגיעה עם מנוע בעל 660 כ"ס ב-8,250 סל"ד. היא מסוגלת להאיץ מ-0 ל-100 קמ"ש בפחות מ-3.3 שניות ומגיעה למהירות מרבית של מעל 335 קמ"ש. ייצור המכונית יוגבל ל-599 פריטים בלבד.

### SA Aperta
זהו דגם בעל גג נפתח של ה-599 שהוצג בתערוכת רכב בפריז בשנת 2010 כקולקציה ייחודית לכבוד המעצבים של פרארי. רק 80 מכוניות מדגם זה ייוצרו. המכונית בעלת מנוע הדומה לדגם ה-599 GTO המגיע למהירות מרבית של 325 קמ"ש ומאיץ מ-0 ל-100 קמ"ש ב-3.8 שניות.

### 599XX
ה-599XX היא מכונית שנועדה למרוצים בלבד ואינה חוקית לנסיעה בכבישים. המכונית מבוססת על ה-599 GTB. הדגם הוצג לראשונה בתערוכת המכוניות בז'נבה בשנת 2009. ה-599XX מגיעה עם מנוע המייצר 720 כ"ס ב-9,000 סל"ד ותיבת הילוכים חדשה עם יחסי העברה של 60 מילי-שניות.

ה-599XX קיבלה בשנת 2011 חבילת EVO הכוללת הפחתה של 35 ק"ג במשקל המכונית ו-20 כ"ס נוספים המביאים אותה ל-740 כ"ס סה"כ.

## קישורים חיצוניים

* 
* כתבה באתר אוטו על ה-SA Aperta
* כתבה באתר אוטו על ה-599 GTO
* 

קטגוריה:מכוניות ספורט
קטגוריה:מכוניות על
599 GTB פיוראנו
קטגוריה:דגמי מכוניות שהושקו ב-2006
קטגוריה:כלי רכב איטלקיים
קלען החץ

**קַלְעַן הַחֵץ** (שם מדעי: *Tetrapturus belone*) הוא מין דג החי לאורך הים הפתוח ממשפחת המפרשניים.
## מאפיינים
תפוצתו של הקלען היא באוקיינוס האטלנטי ובים התיכון. הם מגיעים למשקל של 70 ק"ג ואורכם הנפוץ הוא 2 מטר, למרות שהם מסוגלים לגדול עד 2.4 מטר. הם נפוצים במרכז הים התיכון ובמיוחד בים התיכון של איטליה, ופרטים בוגרים אינם נפוצים מזרחה מהים היוני, למרות שנתפסים לעיתים בחופי ישראל. 

ככל הנראה הם נמצאים בעמודת המים בעומקים של לא יותר מ-200 מטר, באופן כללי מעל או בתוך התרמוקלינה. הקלענים נעים בזוגות, כנראה בהתאם להתנהגות תזונה. הוא אוכל דגים מתקהלים שאותם צד במהירות תוך זקירת חרטומו קדימה.

## קישורים חיצוניים

* קלען החץ לקסיקון החי והצומח של ארץ-ישראל

## הערות שוליים

קטגוריה:ערכים שבהם תבנית בריטניקה אינה מתאימה
קטגוריה:טקסונים שתוארו בידי קונסטנטין סמואל רפינסק
קטגוריה:מפרשניים
קטגוריה:מגה-פאונה של האוקיינוס האטלנטי
קטגוריה:בעלי חיים שתוארו ב-1810
אלסנדרו אנדריי

**אלסנדרו אנדריי** (באיטלקית: **Alessandro Andrei**; נולד ב-3 בינואר 1959) הוא אתלט עבר איטלקי. הוא אלוף אולימפי, סגן אלוף עולם ושיאן עולם בהדיפת כדור ברזל.

## ביוגרפיה
אנדריי נולד בפירנצה.

באליפות העולם הראשונה באתלטיקה שנערכה בהלסינקי, פינלנד בשנת 1983 סיים אנדריי במקום שביעי בהדיפת כדור ברזל בתוצאה של 20.07 מטר.

### אלוף אולימפי
באליפות אירופה באתלטיקה באולם שנערכה בגטבורג, שוודיה במרץ 1984 זכה אנדריי במדליית ארד בהדיפת כדור ברזל בתוצאה של 20.32 מטר, אחרי יאניס בויארס מברית המועצות (20.84 מטר) וורנר גינתר משווייץ (20.33 מטר). באולימפיאדת לוס אנג'לס (1984) הוא זכה במדליית זהב בהדיפת כדור ברזל בתוצאה של 21.26 מטר, לפני מייקל קרטר (21.09 מטר) ודייב לוט (20.97 מטר) שניהם מארצות הברית.

### שיאן עולם
בתחרות שנערכה באולם טורינו, איטליה ב-28 בפברואר 1987 קבע אנדריי בהדיפת כדור ברזל שיא אישי חדש של 21.54 מטר. בתחרות שנערכה בויירג'ו, איטליה ב-12 באוגוסט אותה שנה הוא קבע בהדיפת כדור ברזל שלושה שיא עולם חדשים 22.72 מטר, 22.84 מטר ו-22.91 מטר, שיפור לשיאו בן השנה של אודו באייר ממזרח גרמניה (22.64 מטר). שיא זה החזיק מעמד שנה ונשבר על ידי אולף טימרמן ממזרח גרמניה (23.06 מטר). באליפות העולם באתלטיקה שנערכה ברומא, איטליה בתחילת ספטמבר אותה שנה, הוא זכה במדליית כסף בהדיפת כדור ברזל בתוצאה של 21.88 מטר, אחרי ורנר גינתר (22.23 מטר) ולפני ג'ון ברנר מארצות הברית (21.75 מטר).

באולימפיאדת סיאול (1988) סיים אנדריי במקום שביעי בהדיפת כדור ברזל בתוצאה של 20.36 מטר. באליפות העולם באתלטיקה אולם שנערכה בבודפשט, הונגריה במרץ 1989 הוא סיים במקום שביעי בהדיפת כדור ברזל בתוצאה של 19.77 מטר. באליפות העולם שנערכה בטוקיו, יפן בשנת 1991 הוא סיים במקום 11 בתוצאה של 18.73 מטר. בשלב המוקדמות הוא קבע תוצאה של 19.00 מטר. באולימפיאדת ברצלונה (1992) הוא סיים במקום 11 בהדיפת כדור ברזל בתוצאה של 19.62 מטר. בשלב המוקדמות הוא קבע תוצאה של 20.14 מטר ובאליפות העולם שנערכה בגטבורג בשנת 1995 הוא סיים במקום 18 בהדיפת כדור בברזל בתוצאה של 18.74 מטר.

## חייו האישיים
אנדריי נשוי לאגנס מפיס, אף היא הודפת כדור ברזל וזורקת דיסקוס אולימפית.

## שיאיו האישיים
**אצטדיון פתוח**
* הדיפת כדור ברזל: 22.91 מטר (1987) **שיא עולם**

**אולם סגור**
* הדיפת כדור ברזל: 21.54 מטר (1987)

## ראו גם
* התפתחות שיא העולם בהדיפת כדור ברזל 

## קישורים חיצוניים

קטגוריה:אלופים אולימפיים: הדיפת כדור ברזל (גברים)
קטגוריה:אתלטים באולימפיאדת לוס אנג'לס (1984)
קטגוריה:אתלטים באולימפיאדת סיאול (1988)
קטגוריה:אתלטים באולימפיאדת ברצלונה (1992)
קטגוריה:אלופים אולימפיים איטלקים: אתלטיקה
קטגוריה:שיאני עולם איטלקים: אתלטיקה
קטגוריה:איטלקים שנולדו ב-1959
למה אלפקה

**למה אלפקה** היא קבוצת האימפרוביזציה הפועלת בישראל. 

הקבוצה נוסדה בשנת 2001 והיא מונה ארבעה חברים: יהב גל, יובל כהן, אמיתי מלוא ואילן פופקו. 

במסגרת הופעותיה מעלה הקבוצה מחזה שלם שכולו מאולתר, על בסיס מילה בודדת המוצעת על ידי הקהל.

## היסטוריה
הקבוצה הוקמה בשנת 2001 על ידי שלושה מבוגרי הסטודיו למשחק "ניסן נתיב" בתל אביב - יהב גל, אמיתי מלוא ויובל כהן. לקבוצה הצטרף מולי שולמן, גם הוא בוגר הסטודיו, וכן המוזיקאית תמי ברק.

הופעותיה הראשונות של הקבוצה הורכבו מתרגילי Short Forms (קטעי אלתור קצרים, המבוססים על הצעות מהקהל) ונערכו בתיאטרון תמונע, שם המשיכה הקבוצה להופיע בשש השנים הבאות. את מקומה של תמי ברק תפסה השחקנית ענבל לורי, והקבוצה החלה להתנסות בפורמטים אחרים של אימפרוביזציה: תרגילים קצרים, קטעים מוזיקליים מאולתרים (בשיתוף פעולה עם המוזיקאי חגי גינזבורג), תחרויות בימוי עם עונשים לשחקנים, מופעים פתוחים לפי בקשת הקהל ועוד. לבסוף בחרה הקבוצה להתמקד בתרגילים מסוג Long Form Improvisation - מחזות שלמים מאולתרים על בסיס הצעה מהקהל. בשנת 2007 הצטרף לקבוצה אילן פופקו – מאלתר מקבוצת "לא רואים ממטר". המחזה המאולתר של הקבוצה נקרא "הפרלמנט", שכן הוא נפתח תמיד בתמונה של ארבעה חברים היושבים בבית קפה קטן ודנים בענייני היום או מעלים זכרונות מעברם. מכאן מתפתח המחזה על פי דמיונם וכושר האלתור של השחקנים, ובהשראת המילה שנבחרה על ידי הקהל.  

הקבוצה מופיעה כפעם בחודש, ומשתתפת בפסטיבלי אימפרוביזציה ברחבי העולם. 

* בשנים 2013 ו-2012 זכתה למה אלפקה פעמיים ברציפות במקום הראשון באליפות ישראל באימפרוביזציה, בקטגוריית השחקנים המקצועיים (קטגוריות נוספות באליפות: חובבים; סטודנטים למשחק). יש לציין כי ב-2013 חלקה למה אלפקה את הזכייה עם קבוצת "מכקלה" (יואב כהן, אורי זלצמן וניר ברק), וזאת לאחר שההתמודדות בין שתי הקבוצות הסתיימה בשוויון נקודות.
* בשנת 2012 הוזמנה הקבוצה להשתתף בפסטיבל אימפרוביזציה בינלאומי בעיר טמפרה, פינלנד. 
* בשנת 2010 זכתה למה אלפקה בגביע ה-Impro Cup – תחרות אימפרוביזציה בינלאומית שהתקיימה בגראץ, אוסטריה. כמו כן השתתפה הקבוצה בפסטיבל אימפרוביזציה באמסטרדם, הולנד.

## חברי הקבוצה
שמאל|ממוזער|300px|למה אלפקה זוכה באליפות ישראל באימפרוביזציה ב-2013
* **יהב גל**: בוגר הסטודיו למשחק ניסן נתיב, מורה למשחק, שחקן, במאי וכותב.
* **יובל כהן**: בוגר ניסן נתיב, מורה לאימפרוביזציה בסטודיו למשחק ובידור של ענת ברזילי, שחקן, מתמחה בתיאטרון רחוב וליצנות.
* **אמיתי מלוא**: בוגר ניסן נתיב, מורה לאימפרוביזציה בסטודיו ניסן נתיב ובסטודיו יורם לוינשטיין, שחקן, במאי ובובנאי.
* **אילן פופקו**: שחקן, מורה לאימפרוביזציה במגזר העסקי.

## קישורים חיצוניים

* 

* ערוץ ה-YouTube של למה אלפקה
* מידע על למה אלפקה בבלוג של בית הספר לבידור ומשחק של ענת ברזילי

קטגוריה:להקות בידור ישראליות
קטגוריה:ישראל: תיאטרוני פרינג'
Ç

**Ç** (סדיליה:C; תצורה קטנה: ç) היא אות בקטלאנית (Català), צרפתית (Fran'''ç'''ais), אלבנית (Shqip), אזרית (Azərbaycanca), ליגוּרית, טטארית (Tatar'''ç'''a) (באותיות לטיניות), טורקית (Türk'''ç'''e), טורקמנית (Türkmen**ç**e), זזאקית, ומאנית (Gaelg Vanninagh).

## צורת ביטוי

### [[קטלאנית| קטלאנית (Català)]]
בקטלאנית, Ç נשמעת כ-C רגילה, אך מעט יותר רכּה ורפויה.

### [[צרפתית|צרפתית (Français)]]
בצרפתית, הסדיליה ב-Ç מדגישה שה-C נשמעת כ-S ולא כ-K, או לחלופין הופכת את ה-C לרכּה ורפויה יותר.

### [[אלבנית|אלבנית (Shqip)]]
באלבנית, Ç נשמעת כ-C רכּה ורפויה יותר.

### [[אזרית|אזרית (Azərbaycanca)]]
באזרית, Ç נשמעת כ-ch באנגלית.

### [[ליגורית]]
בליגוּרית, Ç נשמעת כ-C רכּה ורפויה יותר.

### [[טטרית|טטארית (Tatarça)]]

בטטארית, Ç נשמעת כ-sh באנגלית.

### [[טורקית|טורקית (Türkçe)]]
בטורקית, Ç נשמעת כ-ch באנגלית.

### טורקמנית (Türkmençe)
בטורקמנית, Ç נשמעת כ-ch באנגלית.

### זזאקית
בזזאקית, Ç לפני A,E,I,O,U נשמעת כ-ts באנגלית.
Ç לפני  Ê,Ü נשמעת כ-ch באנגלית.

### [[מאנית|מאנית (Gaelg Vanninagh)]]
במאנית, Ç נשמעת כמו ה-tch במילה האנגלית Wa**tch**

## כתיבת Ç ב-Microsoft Word
לכתיבת התצורה הגדולה של **Ç** לחצו על המקשים כך: Ctrl+, Shift+c..
לכתיבת התצורה הקטנה של **Ç** לחצו על המקשים כך: Ctrl+, c.

לכתיבה בצורה האחרת, כתבו כרגיל את הטקסט הבא, ולאחר שהטקסט כתוב והסמן צמוד לסימן האחרון לחצו במקלדת Alt+X:

לתצורה הגדולה [Ç], לתצורה הקטנה [ç] הטקסט הוא :

## ראו גם
*סדיליה
*סימנים דיאקריטיים

## קישורים חיצוניים

*Omniglot - writing systems & languages of the world

קטגוריה:אוקסיטנית
קטגוריה:סימנים דיאקריטיים

קטגוריה:אלפבית לטיני
בית האופרה של קהיר

250px|ממוזער|מבנה בית האופרה של קהיר
**בית האופרה של קהיר** (בערבית: **دار الأوبرا المصرية**; מילולית: "בית האופרה המצרי"), הוא חלק ממרכז התרבות הלאומי בקהיר ומשמש אולם מרכזי להופעות חיות בבירת מצרים. בבית האופרה של קהיר מופיעים ההרכבים המוזיקליים הבולטים במצרים. בית האופרה נמצא ברובע זמאלכ, על האי ג'זירה בנהר הנילוס, מערבית לעיר התחתית של קהיר.

## היסטוריה
בית האופרה נחנך ב-10 באוקטובר 1988. המימון להקמתו היה תרומה של האומה היפנית לעם המצרי בעקבות ביקור נשיא מצרים חוסני מובארכ ביפן, באפריל 1983. העבודות להקמת המבנה החלו בשנת 1985 ונמשכו שלוש שנים.

בחודש אוקטובר 1988 נחנך הבניין במעמד נשיא מצרים חוסני מובארכ, והנסיך טומוהיטו ממיקסה, בן דודו של אקיהיטו קיסר יפן. הייתה זו הפעם הראשונה שתיאטרון קבוקי יפני הציג ביבשת אפריקה, או בארצות ערב. בינואר 2007 פתחה התזמורת הפילהרמונית המלכותית את מסע הופעותיה במזרח התיכון ובאפריקה, בהופעה בבית האופרה בקהיר.

## בית האופרה הקודם

לפני כן היה בית אופרה נוסף שלבסוף נחרב. בשנת 1869 ציווה אסמאעיל פאשא על הקמת בית אופרה לכבוד החגיגות לפתיחת תעלת סואץ. בית האופרה המלכותי נקרא על שם אסמאעיל פאשא ונועד להיות בית לאמנויות הבמה. בניין האופרה הוקם במרכז קהיר, בעיצוב אדריכלים איטלקים, והושלם בשישה חודשים.

ההופעה הראשונה בבניין הייתה יצירתו של ג'וזפה ורדי, ריגולטו. בניגוד לדעה הרווחת, האופרה אאידה לא נוצרה לכבוד חנוכת בניין האופרה המלכותי בקהיר ולא לכבוד חנוכת תעלת סואץ, ובוצעה לראשונה בשנת 1871. בבניין האופרה המלכותי בקהיר הוצגו, לראשונה ביבשת אפריקה, יצירות בולטות לאופרה ולתזמורת פילהרמונית.

למעלה ממאה שנים לאחר שהוקם, ב-28 באוקטובר 1971, הוחרב בניין האופרה המלכותי עד היסוד בשריפה שפרצה בו. לאחר כ-20 שנה נחנך בית האופרה הנוכחי.

## אולמות
* האולם הראשי: 1300 מושבים בארבעה מפלסים, כולל מושבי התזמורת, שלושה מפלסי קהל ותא נשיאותי. באולם נערכות בעיקר הופעות אופרה, תזמורות פילהרמוניות ובלט.
* האולם הקטן: 500 מושבים במפלס בודד. משמש להופעות תזמורת קאמרית. לעיתים הוא משמש שאולם לקבלות פנים באירועים חשובים.
* תיאטרון קיץ: תיאטרון ובו במה אקוסטית מרובעת ו-600 מושבים.

## להקות הבית

## קישורים חיצוניים

* 
* אתר תזמורת האופרה של קהיר
* אתר בלט האופרה של קהיר

קטגוריה:קהיר: מבנים
קטגוריה:מצרים: בתי אופרה
דיווה (אלבום)

**דיווה – האוסף** (באנגלית: ***Diva – The Hits***) הוא אלבום האוסף הראשון של הזמרת-יוצרת הישראלית דנה אינטרנשיונל. הוא יצא לאור באפריל 1998, בהוצאת חברות התקליטים ביג פוט רקורדס ו-IMP דאנס בע"מ. בארצות הברית יצא בסמוך לכך אלבום האוסף, האלבום, שהיה שנוי במחלוקת וירד מהמדפים.

האלבום הופץ בישראל בלבד, אם כי מהדורה נוספת שלו הופצה גם כן. המהדורה כללה רשימת רצועות בשפה העברית והאנגלית.

## רקע והפקה
האלבום כולל את רוב להיטיה הגדולים של אינטרנשיונל. באלבום ישנו רמיקס חדש ל"מגנונה", גרסה אקוסטית לשיר "אני לא יכולה בלעדיך", וכן שיר חדש שלא נכלל באלבומים הקודמים – "זמר שלוש התשובות" מאת נתן אלתרמן. כמו כן, נכלל בו השיר "שיר קדמשנתי (סקס אחר)" שהוקלט ביחד עם הזמר ערן צור ונכלל באלבומו, אתה חברה שלי (1997).

האלבום נושא את שם השיר "דיווה", ופורסם עוד לפני זכייתה באירוויזיון 1998. בארצות הברית יצא אלבום אוסף נוסף האלבום, שכלל בעיקר שירים באנגלית.

## הצלחה מסחרית
אלבום האוסף זכה להצלחה חסרת תקדים כאשר נמכר בכלמעלה מ-150,000 עותקים בסך הכול. זהו האלבום הנמכר ביותר של דנה אינטרנשיונל, ואחד מהאלבומים הישראליים הנמכרים ביותר בכל הזמנים. זהו אלבום האוסף הנמכר ביותר בשנת 1998 והשני הנמכר ביותר בשנות ה-90 של המאה ה-20.

בריאיון שנערך באפריל 2017, לידיעות אחרונות סיפרה אינטרנשיונל שזהו אחד מהאלבומים האהובים עליה ביותר.

## רשימת רצועות

;הערות
* "מגנונה" מעוצב כ"מגנונה (קוקורוקו)".
* "דנה אינטרנשיונל" מעוצב כ"דנה אינטרנשיונל (שושו)".
* "Power" מעוצב כ-"power".
* "Cinquemilla" מעוצב כ-"chinquemilla".

## נתוני מכירות

## היסטוריית יציאות לאור

## קישורים חיצוניים

## הערות שוליים

קטגוריה:אלבומי דנה אינטרנשיונל
קטגוריה:אלבומי אוסף באיטלקית
קטגוריה:אלבומי אוסף באנגלית
קטגוריה:אלבומי אוסף בעברית
קטגוריה:אלבומי אוסף בערבית
קטגוריה:אלבומים שהופקו על ידי עופר ניסים
קטגוריה:אלבומי פלטינה כפולה ומעלה בישראל
קטגוריה:אלבומי חברת ביג פוט רקורדס
קטגוריה:אלבומי חברת IMP רקורדס
מפרשן (סוג)

**מפרשן** (שם מדעי: *Istiophorus*) הוא סוג דג, ממשפחת המפרשניים, הכולל בתוכו 2 מינים שתפוצתם באזורי המים החמימים של כל האוקיינוסים ברחבי העולם.

## מאפיינים
צבעם העיקרי הוא כחול או אפור, ומאפיין עיקרי שלהם הוא סנפיר הגב הזקוף דמוי מפרש, שלעיתים תכופות נפרש לכל אורך הגב. מאפיין עיקרי נוסף של המין הוא המקור המאורך, הדומה לזה של דג-החרב ומפרשניים אחרים, לכן בחוגי ספורט הדיג באזור חיותם הם נקראים גם דגי מקור (billfish). 

שני המינים של המפרשן גדלים במהרה, ומגיעים לאורך של 1.2–1.5 מטר בשנה הראשונה לחייהם, וניזונים בגובה פני הים או בעומק מדגים פלגיים ודיונונים. מהירות השחייה של פרטים מסוימים נמדדה כשהיא מגיעה ל-110 קמ"ש, שהיא המהירות הגבוהה ביותר שנמדדה לדג, ושדווחה על ידי מקור אמין. המפרשניים הם שחיינים מהירים. בעבר הוערכה המהירות שלהם ב- עם זאת, מספר מחקרים מודרניים טענו שמהירות כזאת לייצור ימי איננה אפשרית ושמהירותם לא עולה על .

באופן כללי, אורכו של המפרשן אינו עולה על  ולעיתים נדירות שוקל מעל . 

[ממוזער|[מפרשן כלל-ימי בהתנהגות מוחצנת של זקיפת המפרש]]
המפרש (סנפיר הגב) נשמר בדרך כלל כשהוא מקופל ונוטה הצידה בעת השחייה, אולם הוא יזדקף בכל עת שהמפרשן יחוש מאוים או כתוצאה מריגוש, וישווה למפרשן מראה גדול יותר מממדיו האמתיים. הטקטיקה הזו נצפתה גם במהלך ציד, כשקבוצת מפרשנים משתמשים במפרשיהם כדי לרעות להק דגים או דיונונים. 

בענף ספורט הדיג, דג המפרשן הוא מהנחשקים ביותר וידועים בקפיצותיהם המדהימות מעל המים בניסיון להשתחרר מהקרס. יש להם מופעי צבעים מגוונים, החל בחום ואפור ועד סגול ואפילו כסף. צבעי הגוף שלהם לעיתים תכופות מודגשים באמצעות פסים ססגוניים בצבע כחול וכסף. המפרשן מסוגל לשנות את צבעיו כמעט באופן מיידי - שינוי הנשלט באמצעות מערכת העצבים שלו. המפרשן מסוגל לשנות את צבע גופו במהירות לכחול בהיר עם פסים צהבהבים כתגובה לריגוש, או כדי לבלבל את הטרף שלו לציד קל יותר, תוך כדי איתות למפרשנים אחרים על כוונותיו.

## מינים
*מפרשן אטלנטי (Istiophorus albicans)
*מִפְרְשָׂן כְּלַל-יַמִּי (Istiophorus platypterus)

## קישורים חיצוניים

* 

* תמונות מרהיבות של מפרשנים מאתר נשיונל ג'יאוגרפיק.
* 
* 
## הערות שוליים

קטגוריה:בעלי חיים שתוארו ב-1801
קטגוריה:טקסונים שתוארו בידי ברנר-ז'רמין דה לספד
קטגוריה:מפרשניים
מפרשן כלל-ימי

**מִפְרְשָׂן כְּלַל יַמִּי** (שם מדעי: *Istiophorus platypterus*) הוא מין של מפרשן שתפוצתו הטבעית באוקיינוס ההודי ובאוקיינוס השקט. 
## מאפיינים
בחלקו העליון צבעו כחול-כהה, ובצידי גופו כחול-חום, ובתחתית הגוף צבעו כסוף-לבן. סנפיר הגב גדול ורחב, דמוי מפרש כשעליו נקודות שחורות. הלסת העליונה מאורכת בצורת חנית חדה, ומשמשת לציד. המפרשנים הכלל-ימיים הם הדגים המהירים ביותר באוקיינוס, מהירות השיא שלהם נמדדה ב-109 קמ"ש. הם ניזונים מדגי טונה וממקרל, שהם מהדגים המהירים באוקיינוס.  מפרשן כלל-ימי שייך למשפחת המפרשניים.

באופן כללי, אורכו של המפרשן אינו עולה על  ולעיתים נדירות שוקל מעל .

ביולוגים ימיים העלו השערה כי ה'מפרש' (סנפיר הגב) של המפרשן עשוי לצנן ולחמם את המערכת של הדג; תאוריה זו הועלתה בשל הימצאם של כלי דם רבים במפרש ובשל העובדה שזקיפת המפרש על ידי המפרשן נצפתה בסמוך לפני המים לאחר או לפני פרצי מרדפים מהירים.

## דגה
ממוזער|400px|ימין|<center>תפיסה של מפרשן כלל-ימי (בטונות) משנת 1950 ועד 2009.</center>
ממוזער|מפרשנים צעירים

## קישורים חיצוניים

## הערות שוליים

קטגוריה:בעלי חיים שתוארו ב-1792
קטגוריה:טקסונים שתוארו בידי ג'ורג' שו
קטגוריה:מפרשניים
קטגוריה:מגה-פאונה של האוקיינוס השקט
קטגוריה:מגה-פאונה של האוקיינוס ההודי
דלפו קבררה

**דלפו קבררה גומס** (בספרדית: **Delfo Cabrera Gómez**; 2 באפריל 1919 – 2 באוגוסט 1981) היה אתלט ארגנטינאי, שהתחרה בריצת מרתון והיה האלוף האולימפי באולימפיאדת לונדון (1948).

קבררה נולד בעיירה ארמסטרונג שבפרובינציית סנטה פה. בעקבות זכייתו של חואן קרלוס סבאלה במדליית הזהב בריצת מרתון באולימפיאדת לוס אנג'לס (1932), החל להתחרות באתלטיקה. ב-1938 עבר לבואנוס איירס והחל להתאמן במועדון סן לורנסו. באותה שנה זכה באליפות ארצו בריצת 5000 מטר. במהלך מלחמת העולם השנייה התגייס לצבא ארגנטינה, והתיידד עם חואן פרון. לאחר שחרורו הצטרף למפלגה הפרוניסטית.

אולימפיאדת לונדון הייתה התחרות הבינלאומית הגדולה הראשונה בה התחרה קבררה. לאורך רוב המירוץ הוליך הבלגי אטיין גלי, שהיה גם הראשון להיכנס לאצטדיון האולימפי. כ-400 מטרים לפני קו הסיום התמוטט גלי ונפל, וקבררה חלף על פניו וזכה במדליית הזהב.

קבררה זכה גם במדליית הזהב במשחקים הפאן-אמריקאיים שנערכו בבואנוס איירס ב-1951. באולימפיאדת הלסינקי (1952) סיים במקום השישי, ולהישג דומה הגיע גם במרתון בוסטון שנערך ב-1954. לאחר מכן פרש, והחל לעסוק כמורה לחינוך גופני. ב-1981 נהרג בתאונת דרכים סמוך לבואנוס איירס.

## קישורים חיצוניים

קטגוריה:רצי מרתון
קטגוריה:אתלטים ארגנטינאים
קטגוריה:אלופים אולימפיים: ריצת מרתון (גברים)
קטגוריה:הרוגי תאונות דרכים בארגנטינה
קטגוריה:אלופים אולימפיים מארגנטינה
קטגוריה:נושאי דגל ארגנטינה באולימפיאדה
קטגוריה:אתלטים באולימפיאדת לונדון (1948)
קטגוריה:אתלטים באולימפיאדת הלסינקי (1952)
קטגוריה:ארגנטינאים שנולדו ב-1919
קטגוריה:ארגנטינאים שנפטרו ב-1981
Army of Mushrooms

**Army Of Mushrooms** (בעברית: **צבא של פטריות**) הוא האלבום השמיני של הרכב המוזיקה האלקטרונית הישראלי אינפקטד מאשרום.
## הפקה
האלבום יצא ב-8 במאי 2012, תחת חברת התקליטים Dim Mak Records ורובו כלל רצועות בסגנונות שלא היו אופייניים לאינפקטד עד כה, כגון אלקטרו האוס, דראם נ' בייס ודאבסטפ ובין היתר נכללות בו רצועות כמו רמיקס לשיר The Pretender (במקור שיר של Foo Fighters), קטע דאבסטאפ נסיוני בשם "U R So Fucked" (שיצא קודם לכן כסינגל ב-14 בפברואר 2012) וקטע הטראנס ה"טהור" היחיד באלבום "Serve My Thirst" .

עטיפת האלבום נחשפה לראשונה ב-20 במרץ 2012.

"Nation of Wusses" יצא כסינגל ב-3 באפריל 2012.

האלבום הודלף לרשת ב-1 במאי כשבוע לפני תאריך יציאתו הרשמי.

## הרצועות באלבום

## קישורים חיצוניים

קטגוריה:אלבומי אינפקטד מאשרום
שישליק

**שישליק** הוא שיפוד בשר צלוי. השיפוד יכול לכלול בשר, שומן או שילוב של בשר, שומן וירקות כגון פלפל, בצל ועגבניות.

השישליק הוא סוג של שישקבב פופולרי ברחבי ברית המועצות לשעבר, חלקים של מזרח אירופה, מונגוליה, איראן וישראל. במקור, שישליק נעשה מבשר כבש, אולם במקומות מסוימים הוא עשוי גם מבשר חזיר, מבשר עוף או מבשר בקר, בהתאם להעדפות המקומיות, חקיקה דתית וכדומה. בשר שישליק (בניגוד לצורות אחרות של שישקבב) לרוב מושרה למשך לילה במרינדה חומצית, כמו יין יבש וחומץ, או מיץ חמצמץ של פירות או ירקות, עם תוספת של עשבי תיבול ותבלינים. תוספת מקובלת בכמה מדינות היא לחם, אורז או ירקות.

מאכל זה נפוץ יותר בדרום-מערב אסיה ונמכר על ידי רוכלי-רחוב אשר צולים את השיפודים מעל לעץ בוער או פחמים.

שישליק נצלה בדרך כלל על מנגל.

## ראו גם
* קבב
* ארוסטיצ'יני

## קישורים חיצוניים

* מתכונים לרטבים לשישליק

קטגוריה:המטבח הים-תיכוני
קטגוריה:המטבח הישראלי
קטגוריה:המטבח הסובייטי
קטגוריה:המטבח הרוסי
קטגוריה:מאכלי בשר
קטגוריה:המטבח האסייתי
קטגוריה:המטבח המרכז-אסייתי
מיכאל פון מלאס

**מיכאל פרידריך בנדיקט ברון פון מלאס** (בגרמנית: **Michael Friedrich Benedikt Baron von Melas**; 12 במאי 1729 – 31 במאי 1806) היה גנרל מהאימפריה הרומית הקדושה (הידועה יותר בשם האימפריה האוסטרית). נולד בכפר ראדלן בטרנסילבניה ליד העיר שסבורג (בימינו סיגישוארה ברומניה).

## ביוגרפיה
מלאס נולד למשפחה בעלת מסורת דתית אדוקה: אביו וסבו היו כמרים לותרנים אוונגליסטים שדאגו לחינוך בעל אופי ספרטני דתי ונוקשה לנער הצעיר. סביבתו, באזור הספר הרומני (באותה תקופה גבול בין האימפריה העות'מאנית ואוסטריה שהיו יריבות), הייתה מיליטריסטית מאוד ומרבית הגברים היו מיומנים בשימוש בכלי נשק שונים.

לאחר סיום לימודיו בבית הספר המקומי התגייס בגיל 17 לרגימנט חיל רגלים המקומי בדרגת פרח קצונה. השירות המעשי החל כשעבר בגיל 23 והוצב לשירות בחיל הרגלים. הוצב בתחילה בפרובינציית שטיריה והועבר אחר כך למחנה אימונים בווינר נוישטאדט, לא רחוק מווינה הבירה.

הקרב הרציני הראשון שבו לקח חלק היה ליד קולין במלחמת שבע השנים (1756–1763). מלאס היה בדרגת סגן משנה בעת הקרב. הקרב היה מוצלח מבחינתו של מלאס, הוא קודם לדרגת קפטן וקיבל פיקוד על פלוגת גרנדירים הונגרים. הוא הצטיין בלחימה עם פלוגתו בקרב שניידניץ בשנת 1761.

לאחר המלחמה, בשנת 1768, התחתן עם בת למשפחה בוהמית אצילה. לאחר מכן קודם לדרגת לוטננט קולונל וקיבל פיקוד על גדוד גרנדירים. חמש שנים לאחר מכן קודם לדרגת קולונל ומונה לפקד על רגימנט עלית של קרביניירים רכובים והצטיין במלחמת הירושה הבווארית (1778–1779). כן לקח חלק במלחמת אוסטריה-טורקיה (1787–1791). על פיקודו על חלק מהכוחות האוסטרים במצור בלגרד (1789) קודם לדרגת גנרל.

בתקופת מלחמות המהפכה הצרפתית, בעת מלחמות הקואליציה האנטי-צרפתית הראשונה, מונה לפקד על בריגדה באזור הריין ובהמשך הועבר לאיטליה. באיטליה פיקד תחילה על כוחות העתודה של הצבא האוסטרי ובהמשך אף פיקד לתקופה קצרה על הצבא האוסטרי באיטליה עד שהוחלף על ידי ורמוסר. כמו כן, הצטיין בלחימה באזור מבצר מנטובה בעת מצור צרפתי על המבצר.

בעת מלחמות הקואליציה האנטי-צרפתית השנייה פיקד על הכוחות האוסטריים שהיו חלק מהצבא המשותף עם הרוסים, בפיקודו של אלכסנדר סובורוב. מלאס פיקד על הכוחות האוסטרים בקרב נובי (1799) ועל הצטיינותו בקרב קיבל את עיטור מריה תרזה.

לאחר שובו של ממצרים והפיכת ה-18 בברימר, פלש נפוליאון בונפרטה לאיטליה. מלאס נקרא לבלום את הפלישה ונלחם נגדו בקרב מרנגו (1800). למרות הצלחה ראשונית, הפסיד מלאס בקרב. לאחר מכן פרש משירות צבאי פעיל.

## לקריאה נוספת

* David Hollins, **Austrian Commanders of the Napoleonic Wars 1792–1815**, Osprey, 2004 pp 26 - 29


## קישורים חיצוניים

## הערות שוליים

קטגוריה:ערכים שבהם תבנית בריטניקה אינה מתאימה
קטגוריה:אצולה אוסטרית
מלאס
קטגוריה:סקסונים טרנסילבנים
קטגוריה:אנשי צבא האימפריה הרומית הקדושה
קטגוריה:מלחמת שבע השנים: אישים
קטגוריה:ילידי 1729
קטגוריה:נפטרים ב-1806
טיטיווילוס

ממוזער|טיטיוילוס מטעה בזדון נזיר נוצרי, המעתיק ספר.
ממוזער|ציור "הבתולה של הרחמים" מעשה ידי דייגו דה לה קרוז. טיטיווילוס מופיע בצד הימני העליון כשהוא נושא ספרים על גבו.
**טיטיווילוס** (מלועזית: **Titivillus**) הוא שד מהמיתולוגיה הנוצרית.

טיטיווילוס הוא שד זוטר, שעל פי מסורות נוצריות שונות כפוף ללוציפר, או לבעל פעור שבמיתולוגיה הנוצרית הפך לאחד מבכירי השדים ולאחד משבעת נסיכי הגיהנום. התפקיד שהוטל על טיטיווילוס היה לאסוף שיחות בטלות, וכן מילים שנקראו בשעת התפילה בשיבוש כדי לזקוף אותם לחובתם של החוטאים. כמו כן, אסף טעויות שעשו הנזירים הנוצרים ששקדו על העתקת ספרי קודש. עם חלוף הזמן התמעטו טעויות הנזירים וטיטיווילוס התחיל לשתול טעויות במכוון, לכן מקובל היה להאשים אותו, כשנמצאו טעויות דפוס בספרי הקודש ובהמשך בספרים בכלל.

## קישורים חיצוניים

* טיטיווילוס באתר של הוצאת ענבר.
* 

## הערות שוליים

קטגוריה:שדים בנצרות
קטגוריה:דפוס
אליעזר צבי סילבר

הרב **אליעזר צבי סילבר** (נולד ב-12 בפברואר 1950, כ"ה בשבט ה'תש"י) הוא מחבר, מגיד שיעור וראש כולל אברכים של קרן וולפסון. כיהן בעבר כראש ישיבת דרך חכמה בירושלים.

## ביוגרפיה
נולד בעיר שיקגו שבארצות הברית ליוכבד רבקה ולרב יעקב דוד סילבר, שכיהן כר"מ בישיבה לצעירים בשיקגו. בילדותו גרה משפחתו בשכנות למשפחת פינקל, הוריו של הרב נתן צבי פינקל שכיהן כראש ישיבת מיר.

בשנת 1967 עלה ארצה ולמד בישיבת מיר אצל ראשי הישיבה רבי חיים שמואלביץ ורבי נחום פרצוביץ. היה מקורב לרב פרצוביץ, ולמד איתו מספר שנים בחברותא. לאחר פטירת הרב פרצוביץ היה ממוציאי ספריו "שיעורי רבי נחום". לאחר נישואיו כיהן כר"מ בישיבת עטרת ישראל במשך כעשרים וחמש שנה.

בשנת 2002 הקים, ביחד עם הרב יהונתן וילנסקי, את ישיבת דרך חכמה בשכונת הר נוף בירושלים, לאחר מכן אף העתיק את מגוריו למקום. משנסגרה הישיבה התמנה הרב סילבר לכהן כראש כולל שהוקם על ידי קרן וולפסון בירושלים, במקומו של הרב משה שפירא.

נשוי לקרייני לבית ברוידא ואב לשמונה. מתגורר בסמיכות למבנה ששימש את ישיבת דרך חכמה, בשכונת הר-נוף בירושלים.

חיבר את סדרת הספרים "דרך אליעזר", המכילים חידושים על סוגיות התלמוד. על הספר הראשון בסדרה זו זכה בשנת 2004 בפרס ירושלים לספרות תורנית.

קטגוריה:ראשי ישיבה ליטאים בישראל
קטגוריה:עולים בשנות ה-1960
קטגוריה:בוגרי ישיבת מיר (ירושלים)
קטגוריה:הר נוף: רבנים
קטגוריה:ישראלים שנולדו ב-1950
Death, Come Near Me

השיר **Death, Come Near Me** הוא שיר דת'-דום גותי (תת-סוגה של מטאל המשלבת דום מטאל ומטאל גותי) אפי של להקת המטאל השוודית Draconian. השיר נכתב במקור עבור הדמו Dark Oceans We Cry, אך עובד מחדש באופן מקצועי יותר והופיע באלבום Arcane Rain Fell. זהו שירה הארוך ביותר של Draconian ואורכו הוא כ-15 דקות ו-22 שניות.

שיר זה עמד במוקד שערורייה, כאשר אמא שלחה ללהקה מכתב ובו טענה שבנה התאבד בעקבות האזנה לשירי הלהקה ובפרט לשיר Death, Come Near Me. בתגובה הביע הסולן אנדרס יאקובסון צער, אך דחה את הטענה שהילד התאבד בגלל המוזיקה.

מבחינה מוזיקלית מדובר בשיר דת'-דום גותי במקצב איטי, שבו משולבים בשירת היפה והחייה הגרואלינג של אנדרס יאקובסון והסופרן של ליסה יוהנסון. השיר נפתח בקטע אקוסטי שקט אך קודר, ובהמשך מצטרפות הגיטרות החשמליות הכבדות. כעבור 3 דקות בערך, מדקלם הסולן "By Day I Sleep, At Night I Weep" (בעברית: "ביום אני ישן, בלילה אני מתייפח") ואז מתחילים קטעי השירה. מילות השיר עוסקות בכמיהה למוות ומתארות כיצד הדובר נכשל בחייו, ומבקש את המוות כמפלט שייתן לו אהבה ומרגוע לנפשו הדואבת. השיר מסתיים בשורה "Oh Death, Come Near Us, And Give Us Life" (בעברית: "הו, מוות, התקרב נא אלינו, והענק לנו חיים").

## קישורים חיצוניים

## הערות שוליים

קטגוריה:שירי מטאל
ריצ'רד המילטון (מתמטיקאי)

**ריצ'רד המילטון** (באנגלית: **Richard Hamilton**; 19 בדצמבר 1943 – 29 בספטמבר 2024) היה מתמטיקאי ופרופסור באוניברסיטת קולומביה.

## ביוגרפיה

המילטון למד לתואר ראשון באוניברסיטת ייל בשנת 1963. סיים את עבודת הדוקטורט באוניברסיטת פרינסטון בשנת 1966, בהדרכת פרופ' רוברט גנינג. לאחר מכן לימד באוניברסיטת קליפורניה באירוויין, אוניברסיטת קליפורניה בסן דייגו, אוניברסיטת קורנל ואוניברסיטת קולומביה.

נפטר ב-29 בספטמבר 2024.

## עבודה מדעית

עיסוקו העיקרי היה גאומטריה דיפרנציאלית וספציפית באנליזה גאומטרית, ומשוואות דיפרנציאליות חלקיות. נודע בייחוד בגין גילוי זרימת ריצ'י, והגדרת המתווה שמאוחר יותר התבסס עליו גרגורי פרלמן להוכחת השערת הגאומטריזציה של תרסטון שהשערת פואנקרה היא מקרה פרטי שלה. במרץ 2010 הודיע מכון קליי למתמטיקה כי השערת פואנקרה, אחת משבע בעיות המילניום של מכון קליי, הוכחה על ידי גרגורי פרלמן ולכן הוא זכאי לפרס, אולם פרלמן סירב לפרס בטענה שתרומתו של המילטון להוכחת השערת פואנקרה אינה פחותה משלו. ביולי 2011 פרס שאו, בסך מיליון דולר, חולק שווה בשווה בין המילטון לבין דמטריוס כריסטודולו.

## פרסים

בשנת 1996 זכה המילטון במדליית אוסוולד ובלן בגאומטריה. בשנת 2003 זכה בפרס המחקר קליי. בשנת 1999 נבחר לחבר באקדמיה הלאומית האמריקאית למדעים, ובשנת 2003 לאקדמיה האמריקאית לאמנויות ולמדעים. בשנת 2009 זכה בפרס לירוי פ. סטיל על תרומתו למחקר.

## ביבליוגרפיה

 

* 
* ICao, Huai-Dong (2003), **Collected Papers on Ricci Flow, Boston: International Press**, .




## קישורים חיצוניים

* דף אישי, אתר אוניברסיטת קולומביה
* ביוגרפיה קצרה, אתר מכון קליי למתמטיקה
* ריצ'רד המילטון, אתר פרס אוסוולד ובלן
* הרצאה של המילטון אודות זרימת ריצ'י

## הערות שוליים

קטגוריה:ערכים שבהם תבנית בריטניקה אינה מתאימה
קטגוריה:מתמטיקאים אמריקאים
קטגוריה:בוגרי אוניברסיטת ייל
קטגוריה:בעלי תואר דוקטור מאוניברסיטת פרינסטון
קטגוריה:סגל אוניברסיטת קולומביה
קטגוריה:זוכי פרס שאו
קטגוריה:אמריקאים שנולדו ב-1943
קטגוריה:אמריקאים שנפטרו ב-2024